作者：无名氏
词牌/韵律：六州

paragraphs: 崇严配，衢室飨中宸。
寻汉礼，崇唐典，袭映情文。
方宝辂、羽卫星陈。
藻绣填驰路，昭烂如云。
灵顾諟，德升闻。
旷瑞集纷纶。
承平嘉靖，收成和熟，万方歌舞，喜气满青旻。
成熙事、宣和舆物惟新。
展宫寝，疑庙室，飨帝极尊亲。
罄宸虑，四海骈臻。
肃簪绅。
斋明际，浃人神。
乾元盛则属兹辰。
皇业协华勋。
房心正位，端居报政，三年美荐，广孝福吾民。